Setturi partikolari tax-xogħol qed jaffaċċjaw mewġa ta’ ħaddiema barranin li qed jimlew il-postijiet vakanti ta’ xogħol li għalihom, dawk li jħaddmu ma jsibux Maltin li jridu jidħlu għal dawn ix-xogħolijiet. tvm.com.mt tkellem mal-Kap Eżekuttiv tal-Korporazzjoni għax-Xogħol u t-Taħriġ dwar kif qed jilqgħu għal din ir-realta’. Il-korporazzjoni tax-Xogħol u t-Taħriġ qed tieħu diversi inizjattivi biex treġġa lura s-sitwazzjoni li żviluppat fis-suq tax-xogħol fejn il-ħaddiema Maltin qed jirrifjutaw li jaħdmu f’ċertu setturi li jinkludu fost oħrajn l-istabilimenti turistiċi, l-kostruzzjoni, l-manifattura u anke fil-ħwienet. Il-kap Eżekuttiv tal-Korporazzjoni tax-Xogħol u t-Taħrig Clyde Caruana qal lil tvm.com.mt li hemm bosta raġunijiet għaliex dawn is-setturi m’għadhomx jattiraw ħaddiema Maltin, fosthom wkoll idea li tista’ tkun żbaljata dwar il-kundizzjonijiet tax-xogħol f’dawn l-oqsma. Dwar iż-żgħażagħ li ma jsibux xogħol minħabba nuqqas ta’ esperjenza, is-Sur Caruana qal li l-ETC se toħloq opportunitajiet ta’ taħriġ b’fondi mill-Unjoni Ewropea. L-employers li tkellmu ma’ tvm.com.mt iżda jemmnu li l-problema hija akbar minhekk. Dawn ilmentaw li fl-aħħar snin naqset sew il-kultura u l-etika tax-xogħol u hemm persuni li għalkemm jirreġistraw għax-xogħol joħolqu kull skuża u bosta sitwazzjonijiet meta ikunu imsejħa għal intervista biex ma jiġux aċċettati għal impjieg vakanti. Il-Kap Eżekuttiv tal-ETC qal li l-fatturi li jwasslu biex il-Maltin ma jaċċettawx l-impjiegi vakanti jvarjaw. Fost dawn hemm li uħud ma jkunux iridu jaħdmu f’ċertu ħinijiet jew fi tmiem il-ġimgħa u anke għaliex il-pagi mhux dejjem ikunu skont l-aspettitiva tal-applikant għall-impjieg. Qal li ħafna minn dawn is-sitwazzjonijiet ser jiġu ndirizzati bil-politika nazzjonali dwar ix-xogħol, u miżuri li l-Gvern beda jintroduċi bil-għan li jinċentiva l-bżulija u b’inizjattivi ta’ irtokki fis-sistema tal-benefiċċji soċjali ħalli ikun zgurat li wieħed ikun jaqbillu aktar li jaħdem.